“สธ.” เผยรร. กว่า 33,000 แห่ง ผ่านประเมินมาตรการคุมเข้ม “โควิด” พร้อมรับเปิดเทอมพรุ่งนี้!
“กระทรวงสาธารณสุข” เผย รร. กว่า 33,000 แห่ง ผ่านประเมินมาตรการคุมเข้ม “โควิด” พร้อมรับเปิดเทอมพรุ่งนี้!
“กระทรวงสาธารณสุข” เผย รร. กว่า 33,000 แห่ง ผ่านประเมินมาตรการคุมเข้ม “โควิด” พร้อมรับเปิดเทอมพรุ่งนี้!
30 มิ.ย. 2563

พญ.พรรณพิมล วิปุลากร อธิบดีกรมอนามัย กระทรวงสาธารณสุข (สธ.) กล่าวว่า ที่ผ่านมากระทรวงฯ ได้วางมาตรการความปลอดภัยรองรับการเปิดเทอมในวันพรุ่งนี้ (1 ก.ค.) ร่วมกับทุกหน่วยงานต้นสังกัดสถานศึกษา โดยจะมีการประเมินความพร้อมของสถานศึกษาทั่วประเทศทุกสังกัดรวม 38,450 แห่ง ผ่านแพลตฟอร์ม THAISTOPCOVID ซึ่งในส่วนของสถานศึกษาได้กำหนด 20 มาตรการหลัก และ 24 มาตรการเสริม และขณะนี้สามารถดำเนินการประเมินไปได้แล้ว 33,597 แห่ง พบว่าส่วนใหญ่ 85.7% ผ่านเกณฑ์ประเมินดังกล่าว
ทั้งนี้ จะมีมาตรการความปลอดภัย 6 ขั้นตอน เริ่มตั้งแต่คัดกรองวัดอุณหภูมิเมื่อเดินทางมาถึงโรงเรียน การกำหนดให้สวมหน้ากาก การกำหนดจุดล้างมือ การจัดชั้นเรียนแบบเว้นระยะห่าง การทำความสะอาดพื้นผิวที่สัมผัสบ่อย และลดกิจกรรมที่มีความแออัด
สำหรับมาตรการควบคุมโรคนั้นจะเน้นกลุ่มอาการที่มีความเสี่ยง เช่น ไข้ ไอ จาม หรือกลุ่มโรคที่เกี่ยวกับโควิด-19 หากพบนักเรียนมีอาการเจ็บป่วยพร้อมกัน 5 รายขึ้นไป ทางโรงเรียนจะรายงานมายังหน่วยงานสาธารณสุขที่ดูแลทันทีเพื่อให้สามารถควบคุมโรคได้อย่างรวดเร็ว ลดความเสี่ยงที่จะติดเชื้อโควิด-19 ไม่ให้เกิดการแพร่ระบาด
นอกจากนี้ กระทรวงฯ จะมีทีมจิตอาสาพิทักษ์อนามัยโรงเรียนคอยให้คำปรึกษาต่อสถานศึกษาตลอดเวลาหากเกิดข้อสงสัย รวมถึงการไปตรวจเยี่ยม ติดตาม ประเมินสถานการณ์ และทำรายงานในทุกระดับ
“ในช่วงแรกคงต้องขอร้องให้งดกิจกรรมที่ทำให้เกิดความแออัด เช่น การประชุมผู้ปกครอง…อยากให้พ่อแม่ได้มั่นใจว่าจะดูแลเด็กให้ปลอดภัยมากที่สุด” พญ.พรรณพิมล กล่าว
สำหรับโรงเรียนบางแห่งที่ยังไม่ผ่านเกณฑ์ประเมินกำลังหาแนวทางแก้ไขปัญหาเพื่อให้สามารถเปิดดำเนินการได้ตามปกติ